Document ID: 32002R2328

Kommissionens forordning (EF) nr. 2328/2002
af 23. december 2002
om afholdelse af offentlige udbud af vinalkohol med henblik på at anvende den som bioethanol i EF
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 1493/1999 af 17. maj 1999 om den fælles markedsordning for vin(1), senest ændret ved forordning (EF) nr. 2585/2001(2),
under henvisning til Kommissionens forordning (EF) nr. 1623/2000 af 25. juli 2000 om gennemførelsesbestemmelser til Rådets forordning (EF) nr. 1493/1999 om den fælles markedsordning for vin for så vidt angår markedsmekanismer(3), senest ændret ved forordning (EF) nr. 1795/2002(4), særlig artikel 92, og
ud fra følgende betragtninger:
(1) Ved forordning (EF) nr. 1623/2000 er der bl.a. fastsat gennemførelsesbestemmelser for afsætning af alkohollagre, som er opstået som følge af de destillationer, der omhandles i artikel 27, 28 og 30 i forordning (EF) nr. 1493/1999, og som interventionsorganerne ligger inde med.
(2) Der bør afholdes offentligt udbud af vinalkohol med henblik på at anvende den i EF's brændstofsektor, således at EF-lagrene af vinalkohol nedbringes, og der til en vis grad sikres forsyninger til de godkendte virksomheder, som omhandles i artikel 92 i forordning (EF) nr. 1623/2000. Den EF-vinalkohol, som oplagres i medlemsstaterne, er sammensat af mængder fra de destillationer, som omhandles i artikel 35, 36 og 39 i Rådets forordning (EØF) nr. 822/87 af 16. marts 1987 om den fælles markedsordning for vin(5), senest ændret ved forordning (EF) nr. 1677/1999(6), samt artikel 27, 28 og 30 i forordning (EF) nr. 1493/1999.
(3) Da der er sat betydelige mængder til salg, har det vist sig nødvendigt at revidere den frist, der er fastsat for alkoholens afhentning.
(4) Siden Rådets forordning (EF) nr. 2799/98 af 15. december 1998 om den agromonetære ordning for euroen(7), skal salgsprisen og sikkerhedsstillelsen angives i euro og betalinger foretages i euro.
(5) Da der er risiko for bedrageri i form af ombytning af alkoholen, bør kontrollen af alkoholens endelige bestemmelse styrkes, så interventionsorganerne kan hente hjælp hos internationale kontrolagenturer og efterprøve den solgte alkohol ved hjælp af analyser ved kernemagnetisk resonans.
(6) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Vin -
UDSTEDT FØLGENDE FORORDNING:
Artikel 1
Der afholdes et offentligt udbud af tre partier vinalkohol 100 % vol. med henblik på anvendelse heraf i EF's brændstofsektor på henholdsvis 250000 hl, 50011,98 hl og 30000 hl med nummer 15/2002 EF, 16/2002 EF og 17/2002 EF. Alkoholen stammer fra destillationer som omhandlet i artikel 35 i forordning (EØF) nr. 822/87 og i artikel 27 og 30 i forordning (EF) nr. 1493/1999, og som de spanske og italienske interventionsorganer ligger inde med.
Artikel 2
Det fremgår af bilaget til denne forordning, hvor de pågældende beholdere befinder sig, hvad deres referencenumre er, hvor stor en mængde alkohol hver beholder indeholder, hvor højt alkoholindholdet er, og hvilke egenskaber alkoholen har. Partierne tildeles de tre godkendte virksomheder, jf. artikel 92 i forordning (EF) nr. 1623/2000.
Artikel 3
Alle meddelelser vedrørende dette offentlige udbud sendes til følgende tjenestegren i Kommissionen: Europa-Kommissionen Generaldirektoratet for Landbrug, kontor D-4 Rue de la Loi/Wetstraat 200 B - 1049 Bruxelles/Brussel Fax (32-2) 295 92 52 E-post: agri-d4@cec.eu.int
Artikel 4
De offentlige udbud afholdes i henhold til bestemmelserne i artikel 92, 93, 94, 95, 96, 98, 100 og 101 i forordning (EF) nr. 1623/2000 og artikel 2 i forordning (EF) nr. 2799/98.
Artikel 5
Prisen for alkohol ved de offentlige udbud er på 19 EUR/hl alkohol 100 % vol.
Artikel 6
Sikkerhedsstillelsen for korrekt opfyldelse fastsættes til 30 EUR/hl alkohol 100 % vol. Før den første afhentning af alkoholen og senest på dagen for udstedelse af overtagelsesbeviset stiller tilslagsmodtagerne over for det pågældende interventionsorgan en sikkerhed for korrekt opfyldelse, som skal sikre, at alkoholen anvendes som bioethanol i brændstofsektoren, såfremt der ikke er stillet en permanent sikkerhed.
Artikel 7
Uanset artikel 93, stk. 6, i forordning (EF) nr. 1623/2000 skal alkoholen være endeligt afhentet otte måneder efter datoen for meddelelsen af Kommissionens beslutning om tilslag.
Artikel 8
De godkendte virksomheder, jf. artikel 92 i forordning (EF) nr. 1623/2000, kan mod betaling af 10 EUR/l få udleveret prøver af den alkohol, som udbydes til salg, ved at henvende sig til det pågældende interventionsorgan senest 30 dage efter bekendtgørelsen om offentligt udbud. Efter denne dato er det muligt at udtage prøver efter bestemmelserne i artikel 98, stk. 2 og 3, i forordning (EF) nr. 1623/2000. Den mængde, der leveres til de godkendte virksomheder, er begrænset til fem liter pr. beholder.
Artikel 9
Interventionsorganerne i de medlemsstater, hvor den alkohol opbevares, som skal udbydes til salg, indfører en passende kontrol for at sikre sig alkoholens art ved den endelige anvendelse. Med henblik herpå kan de:
- anvende bestemmelserne mutatis mutandis i artikel 102 i forordning (EF) nr. 1623/2000
- foretage en stikprøvekontrol ved hjælp af en analyse ved kernemagnetisk resonans for at efterprøve alkoholens art ved den endelige anvendelse.
Udgifterne afholdes af de virksomheder, som har købt alkoholen.
Artikel 10
Denne forordning træder i kraft på dagen for offentliggørelsen i De Europæiske Fællesskabers Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 23. december 2002.

Labels: 3
18
14
6